
PATVIRTINTA


Lietuvos Respublikos energetikos ministro


2011 m.
  d. įsakymu Nr. 

ŠILUMOS TARYBOS NUOSTATAI

I. BENDROSIOS NUOSTATOS

1. Šilumos taryba (toliau – Taryba) yra kolegiali, patariamojo balso teisę turinti, visuomeniniais pagrindais nuolat veikianti su šilumos ūkiu tiesiogiai susijusių institucijų atstovų grupė prie Lietuvos Respublikos energetikos ministerijos (toliau – Energetikos ministerija).

2. Tarybos buveinė yra Energetikos ministerijoje, Gedimino pr. 38/2, Vilnius, Lietuvos Respublika.

3. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais ir šiais nuostatais, taip pat nešališkumo, kolegialumo, demokratijos ir viešumo principais.

II. TARYBOS uždaviniai ir Funkcijos

4. Svarbiausieji Tarybos uždaviniai:

4.1. nagrinėti ir vertinti svarbiausias šalies šilumos ūkio problemas;

4.2. teikti Lietuvos Respublikos energetikos ministrui (toliau – energetikos ministras) išvadas, siūlymus ir sprendimų projektus svarbiais valstybės strategijos šilumos ūkyje klausimais, siekiant užtikrinti subalansuotą šilumos ūkio ir su juo susijusio energetikos sektoriaus plėtrą, tenkinant šilumos vartotojų poreikius šilumai mažiausiomis sąnaudomis šalies mastu ir neviršijant nustatytų apribojimų aplinkos taršai.

5. Taryba, vykdydama pagrindinius uždavinius, nagrinėja:

5.1. svarbius šilumos ūkio reformos klausimus ir rengia sprendimų projektus šilumos ūkio bei su juo susijusio energetikos sektoriaus plėtros strategijos klausimais:

5.1.1. valstybinės politikos šilumos ūkyje ir valstybinio reguliavimo priemonių;

5.1.2. centralizuoto šilumos tiekimo ir decentralizuotų šilumos gamybos alternatyvų optimalaus derinimo;

5.1.3. bendros šilumos ir elektros energijos gamybos pajėgumų ir centralizuoto šilumos tiekimo racionalios plėtros;

5.1.4. valstybinės paramos vietinio kuro, biokuro ir buitinių atliekų panaudojimui šilumos gamyboje;

5.1.5. konkurencijos šilumos ūkyje priemonių stiprinimo;

5.1.6. šilumos ūkio privatizavimo ir nuomos;

5.1.7. aplinkos taršos šilumos gamyboje mažinimo;

5.1.8. šilumos kainodaros principų ir valstybinės šilumos kainų politikos;

5.1.9. valstybės paramos daugiabučių namų gyventojams, modernizuojantiems savo namų šildymo ir karšto vandens įrangą;

5.1.10. efektyvaus Europos Sąjungos struktūrinių fondų ir užsienio valstybių paramos panaudojimo šilumos ūkiui modernizuoti.
5.2. savivaldybių šilumos ūkio specialiuosiuose planuose numatytus strateginius sprendimus;

5.3. svarbiausius investicinius projektus šilumos ūkyje ir rengia išvadas dėl jų įgyvendinimo. Valstybės tikslus atitinkančių projektų įgyvendinimui Taryba rekomenduoja valstybės paramos priemones;
5.4. kitus su šilumos ūkiu susijusius klausimus.
6. Taryba rengia pasiūlymus dėl naujų įstatymų ir kitų teisės aktų, reikalingų valstybės politikai šilumos ūkyje įgyvendinti, taip pat dėl veikiančių teisės aktų šilumos ūkio srityje pakeitimo arba jų pripažinimo netekusiais galios.

III. TARYBOS SUDARYMAS

7. Tarybą sudaro ne mažiau kaip 9 ir ne daugiau kaip 12 narių.

8. Į Tarybos sudėtį įeina Energetikos ministerijos, Aplinkos ministerijos, Valstybinės kainų ir energetikos kontrolės komisijos, Valstybinės energetikos inspekcijos, deleguoti Lietuvos savivaldybių asociacijos, Lietuvos šilumos tiekėjų asociacijos, Lietuvos pramoninkų konfederacijos, Lietuvos dujų asociacijos ir vartotojų teises ginančių institucijų ir organizacijų atstovai.

9. Asmeninę Tarybos narių sudėtį tvirtina energetikos ministras.

10. Tarybos pirmininką, pirmininko pavaduotoją skiria energetikos ministras, tvirtindamas asmeninę Tarybos sudėtį.

IV. TARYBOS DARBO ORGANIZAVIMAS

11. Taryba renkasi ne rečiau kaip kartą per ketvirtį. Neeilinis Tarybos posėdis gali būti sušauktas daugiau kaip pusės Tarybos narių reikalavimu arba Tarybos pirmininko iniciatyva.

12. Tarybos pirmininkas organizuoja Tarybos darbą ir atsako už jos veiklą, jai atstovauja.

13. Tarybos posėdžio darbotvarkė ir posėdžio medžiaga pateikiama Tarybos nariams ne vėliau kaip prieš 3 darbo dienas iki posėdžio.

14. Tarybos posėdis yra teisėtas, jei jame dalyvauja daugiau kaip pusė Tarybos narių.

15. Tarybos nutarimai priimami, jeigu už juos balsuoja daugiau kaip pusė posėdyje dalyvavusių Tarybos narių. Kiekvienas Tarybos narys turi vieną balsą. Jeigu „už“ ir „prieš“ balsavo po lygiai Tarybos narių, lemia Tarybos pirmininko balsas.

16. Į Tarybos posėdžius gali būti kviečiami dalyvauti su svarstomu klausimu susiję specialistai, mokslininkai, ekspertai, suinteresuotų visuomenės sluoksnių atstovai.

17. Operatyviniam klausimų svarstymui Taryba gali organizuoti posėdžius elektroninėmis priemonėmis. Posėdyje, organizuojamame elektroninių priemonių būdu, Tarybos nariai savo nuomonę svarstomu klausimu pareiškia elektroniniu paštu.

18. Taryba turi teisę gauti iš Lietuvos Respublikos valstybės ir savivaldybių institucijų, įstaigų informaciją, reikalingą Tarybos darbui.

19. Taryba užtikrina priimtų nutarimų viešumą, kviesdama į posėdžius suinteresuotų institucijų, šilumos vartotojų ir jų teises ginančių institucijų ar organizacijų atstovus, skelbdama priimtus nutarimus Lietuvos Respublikos energetikos ministerijos interneto tinklalapyje.

20. Tarybą techniškai aptarnauja Energetikos ministerija.
______________

